Diari Oficial de la Generalitat Valenciana


Sumari del DOGV 5257, del 12-05-2006 (2006/5374)

RESOLUCIÓ de 28 d'abril de 2006, de la consellera de Cooperació i Participació, per la qual es regula i convoca la quarta edició del concurs internacional de fotografia cooperació al desenvolupament: Objectiu obert - Solidària 2006.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5257

Data del DOGV
:   12-05-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/5374


Data del document
:   28-04-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * ajuda al desenvolupament
    * professió artística
    * premi cultural
    * distinció honorífica
    * arts visuals

RESOLUCIÓ de 28 d'abril de 2006, de la consellera de Cooperació i Participació, per la qual es regula i convoca la quarta edició del concurs internacional de fotografia cooperació al desenvolupament: Objectiu obert - Solidària 2006. [2006/X5374]  
El Decret 201/1997, d'1 de juliol, del Consell de la Generalitat, sobre regulació de les bases per a la cooperació internacional al desenvolupament, estableix en l'article primer que un dels objectius de l'acció de cooperació al desenvolupament de la Generalitat és contribuir a la sensibilització de la societat de la Comunitat Valenciana.  
En esta línia, el Pla director de la Cooperació Valenciana 2004-2007, aprovat mitjançant un Acord de 7 de maig de 2004 del Consell de la Generalitat (DOGV núm. 4753, de 14 de maig del 2004), inclou dins dels seus objectius la informació, sensibilització i educació per al desenvolupament que tenen com a destinataris la població de la Comunitat Valenciana.  
En aplicació del dit pla i des de la mateixa òptica, el Pla Anual de Cooperació per al Desenvolupament de la Generalitat 2006, aprovat mitjançant un Acord del Consell de la Generalitat de 20 de gener de 2006 (DOGV núm. 5.190, de 2.02.2006), preveu que les actuacions en matèria de sensibilització i educació al desenvolupament que es duguen a terme pel Consell es canalitzaran, entre altres mitjans, a través del Programa Solidària, incloent-se entre les seues activitats la quarta convocatòria del concurs internacional de fotografia de cooperació al desenvolupament Objectiu Obert.  
El dit concurs, amb tres edicions ja finalitzades, es convoca amb l'objecte de propiciar una informació i difusió correcta de la realitat dels països estructuralment empobrits, així com de generar una actitud de respecte, tolerància i sensibilització a través de les imatges.  
De conformitat amb el que estableix la Llei 38/2003, de 17 de novembre, General de Subvencions, i en el Text Refós de la Llei d'Hisenda Pública de la Generalitat Valenciana, i fent ús de les facultats delegades previstes en l'article tercer de la Resolució de 2 de novembre del 2004, del president de la Generalitat (DOGV núm. 4.878, de 8.11.2004), resolc:  
Primer  
Convocar la quarta edició del Concurs Internacional de Fotografia Cooperació al Desenvolupament Objectiu Obert - Solidària 2006, i aprovar les bases per les quals es regula esta convocatòria, que s'inclouen com a annex I d'esta resolució.  
Segon  
Els premis concedits en virtut d'esta convocatòria seran sufragats a càrrec de l'aplicació pressupostària 42.23.08.649.28, línia codi comptable T4084000, dels pressupostos de la Generalitat per a l'any 2006, en els termes que preveu la base 9 de l'annex I d'esta resolució.  
Tercer  
Adoptar les mesures oportunes per al compliment i el desenvolupament d'esta resolució i per a resoldre les incidències que es plantegen en el seu desplegament i execució.  
Contra la present resolució, que posa fi a la via administrativa, podran els interessats interposar, potestativament, recurs de reposició davant el mateix òrgan que l'ha dictat, en el termini d'un mes, comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé, directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
València, 28 d'abril de 2006.- La consellera de Cooperació i Participació (per delegació del president de la Generalitat, Resolució de 2 de novembre de 2004): Gema Amor Pérez.  
ANNEX I  
Bases per les quals es regula la quarta edició del Concurs Internacional de Fotografia Cooperació al Desenvolupament: Objectiu Obert - Solidària 2006  
Base 1. Objecte del concurs  
Constitueix l'objecte del concurs convocat a través d'estes bases, la regulació i concessió dels premis corresponents a la quarta edició del Concurs Internacional de Fotografia Cooperació al Desenvolupament: Objectiu Obert - Solidària 2006.  
Base 2. Participants  
Podran participar en esta convocatòria fotògrafs professionals i de premsa, majors d'edat, de qualsevol nacionalitat. No podran presentar-se a este concurs els premiats en l'edició immediatament anterior a esta.  
Base 3. Condicions tècniques de les fotografies  
1. S'admetran un màxim de tres fotografies per autor, independentment o formant part d'un portafoli sobre la mateixa temàtica. Hauran de ser originals i inèdites.  
2. Podran ser en blanc i negre o color, tècnica lliure, sempre que no siguen reproduccions. Hauran d'anar muntades en passe par tout o qualsevol altre suport rígid.  
3. La grandària serà entre 30 x 50 cm. de mínim i 45 x 75 cm. de màxim, indiferentment en posició vertical o horitzontal.  
4. Hauran d'anar acompanyades d'un CD rom amb les fotografies en format digital i d'alta resolució, preferentment en format jpg, tif o bmp.  
5. Han d'haver-se pres durant l'any 2005.  
6. No han d'haver obtingut cap premi abans de la seua presentació al concurs.  
Base 4. Contingut de les obres  
1. Els treballs presentats hauran de respectar el codi de conducta d'imatges i missatges a propòsit del Tercer Món, aprovat per l'assemblea general del comité d'enllaç de les organitzacions no governamentals europees. Segons este, les imatges han de propiciar el coneixement objectiu de les realitats dels països del Sud, mostrar absolut respecte per la dignitat de les persones i dels pobles, destacar valors com la justícia, la solidaritat i la responsabilitat, i intentar mostrar el paper de la dona com a protagonista del desenvolupament en els països estructuralment empobrits.  
2. Alhora, hauran d'evitar missatges i imatges catastrofistes, idíl·liques, generalitzadores i discriminatòries, que expressen superioritat d'uns països sobre altres, o que mostren a persones com a objectes de la nostra compassió i no com a socis en el treball conjunt de desenvolupament.  
Base 5. Presentació de les fotografies i altres documents  
1. Les fotografies, sense firmar, aniran acompanyats obligatòriament de:  
a) El corresponent butlletí triple d'inscripció que figura com a annex II d'esta resolució. La part superior del mateix, junt amb una fotocòpia del DNI o passaport i les dades personals, hauran d'introduir-se en un sobre que rebrà un número de registre i quedarà en poder de la Direcció General de Cooperació al Desenvolupament i Relacions Externes. La part central serà segellada i registrada i tornada a l'autor. La part inferior haurà de ser apegada per darrere de l'obra.  
b) Declaració jurada en la qual es manifeste tindre la condició de fotògraf professional i de premsa, que la fotografia ha sigut presa durant l'any 2005 amb la intenció de ser publicada i que la dita fotografia no ha obtingut cap premi en el moment de la seua presentació al concurs.  
c) Acreditació de no incórrer en cap de les circumstàncies arreplegues en l'article 13.2 de la Llei 38/2003, de 17 de novembre, General de Subvencions, realitzada per mitjà de declaració responsable o a través de qualsevol dels mitjans establits en l'article 13.7 de la dita llei.  
d) Declaració responsable d'estar al corrent de les seues obligacions tributàries i amb la Seguretat Social, que serà substituïda pels corresponents certificats en el cas de resultar premiat, d'acord amb allò que s'ha assenyalat en la base 13 d'este annex.  
e) El CD rom que es refereix la base 3 punt 4.  
2. Sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els concursants que desitgen participar en la present convocatòria de premis hauran de presentar o remetre les fotografies i la documentació a què es referix l'apartat anterior preferentment al Registre de la Direcció General de Cooperació al Desenvolupament i Relacions Externes, siti en la plaça Sant Nicolau, 2, 46121 València.  
Base 6. Termini de presentació  
El termini de presentació de les fotografies començarà a partir del dia següent a la publicació de la present convocatòria en el Diari Oficial de la Generalitat Valenciana i finalitzarà el 30 de juny de 2006.  
Base 7. Exposició i preselecció de les obres  
Les obres que reunisquen els requisits sol·licitats quant a l'autor, condicions tècniques, contingut i presentació, s'exposaran físicament en el lloc i la data que seran comunicats públicament amb la suficient antelació i en la pàgina web de Solidària (www.pre.gva.es/solidaria/), sense necessitat d'autorització expressa dels autors respectius. De totes les obres exposades, el públic visitant de l'exposició preseleccionarà, per mitjà de votació, les fotografies que seran avaluades pel jurat, fins a un terç d'aquelles.  
Base 8. Resolució del concurs  
1. Per a la resolució del concurs es constituirà un jurat presidit per la directora general de Cooperació al Desenvolupament i Relacions Externes de la Generalitat o persona que delegue, i integrat pels següents vocals:  
Un representant de l'Agència Efe.  
Un representant de les ONGD de la Comunitat Valenciana.  
Dos fotògrafs professionals de prestigi.  
Actuarà com a secretari del jurat, amb veu i sense vot, un funcionari de la Direcció General de Cooperació al Desenvolupament i Relacions Externes.  
2. El jurat examinarà els treballs preseleccionats i formularà el seu veredicte, a fi de premiar aquelles obres que, al seu parer, posseïsquen un millor nivell de percepció visual i creativa. Han de suposar una reflexió sobre la vida, costums i problemes dels països desfavorits, generar una actitud de respecte i tolerància cap a altres cultures, i adoptar una postura compromés i crític cap eixos esdeveniments. El jurat podrà declarar deserts els premis.  
3. El funcionament del jurat haurà d'adaptar-se al que estableix la present convocatòria i, de manera subsidiària, a les regles contingudes en el capítol II del títol III de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. La competència per a resoldre la present convocatòria correspon, per delegació, a la consellera de Cooperació i Participació, amb l'acord previ vinculant del jurat.  
5. El termini per a resoldre serà de sis mesos des de la data de la publicació en el DOGV de la present resolució. Transcorregut el dit termini sense que s'haja produït resolució expressa, els participants podran entendre que les seues fotografies no han sigut premiades.  
6. La resolució per la qual es concedisquen els premis serà publicada en el Diari Oficial de la Generalitat i en la pàgina web de la Direcció General de Cooperació al Desenvolupament i Relacions Externes, www.pre.gva.es/cdre/.  
Base 9. Premis  
S'estableix un primer premi i dos accèssit, consistents en diplomes acreditatius de tal condició:  
a) El guanyador del primer premi rebrà, a més del diploma, la quantitat líquida de tres mil euros (3.000 €), una vegada deduïts, si és el cas, els pertinents impostos o retencions d'aplicació.  
b) El guanyador del primer accèssit rebrà, a més del diploma, la quantitat líquida de dos mil euros (2.000 €), una vegada deduïts, si és el cas, els pertinents impostos o retencions d'aplicació.  
c) El guanyador del segon accèssit rebrà, a més del diploma, la quantitat líquida de mil euros (1.000 €), una vegada deduïts, si és el cas, els pertinents impostos o retencions d'aplicació.  
Base 10. Drets sobre les obres fotogràfiques  
1. Els participants del concurs s'obliguen a cedir a la Generalitat tots els drets d'explotació dels treballs fotogràfics en règim de no exclusivitat. La Generalitat podrà realitzar, per si mateixa o a través de terceres persones físiques o jurídiques, la reproducció, distribució o publicació total o parcial de les fotografies, per al que queda expressament autoritzada per tots els participants del concurs, sense necessitat d'autorització expressa a este efecte per part dels seus autors.  
2. Així mateix, els participants seran responsables del contingut dels treballs presentats, així com de les reclamacions que es puguen formular per drets d'imatge.  
Base 11. Obres premiades  
Les fotografies premiades quedaran en propietat de la Direcció General de Cooperació al Desenvolupament i Relacions Externes.  
Base 12. Devolució de les obres no premiades  
1. Les fotografies no premiades podran arreplegar-se en les oficines de la Direcció General de Cooperació al Desenvolupament i Relacions Externes, durant un període de dos mesos naturals a partir del dia següent a la clausura de l'exposició Objectiu obert - Solidaria 2006.  
2. Finalitzat el termini de devolució, s'entendrà que els autors o amos de les fotografies no retirades renuncien als seus drets sobre les mateixes, i estes passaran a ser propietat de la Generalitat, que podrà fer ús de les que estime convenients.  
Base 13. Obligacions dels premiats  
Els premiats hauran de presentar, en el termini dels deu hàbils següents a la publicació de la Resolució de concessió de premis en el DOGV, a l'efecte de poder efectuar l'abonament del corresponent premi, la documentació següent:  
a) Fitxa de manteniment de tercers segons model normalitzat disponible en l'adreça http://www.pre.gva.es/cdre/cooperació/cas/projectes.html, en la qual constarà el compte bancari en què s'haja de rebre la transferència.  
b) Acreditació de la titularitat del compte bancari que s'assenyala en la fitxa de manteniment de tercers.  
c) Certificats acreditatius de trobar-se al corrent de les obligacions tributàries (estatal i autonòmic) i amb la Seguretat Social, de conformitat amb el que disposa l'article 47.7 Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991 i en l'article 1 de l'Orde de 30 de maig de 1996, de la Conselleria d'Economia i Hisenda.  
Base 14. Acceptació de les bases  
La participació en el concurs suposa la total acceptació de les presents bases.  
Base 15. Publicitat  
Estes bases es publicaran per mitjà de la seua difusió en forma d'extracte, si fóra possible, a través de diversos mitjans de difusió autonòmics, nacionals o internacionals, com a periòdics, revistes especialitzades, internet, etc.  
ANNEX II  
Butlletí triple d'inscripció  
Núm. registre  
Autor/a  
DNI o passaport  
Nacionalitat  
Adreça  
Població  
Telèfon  
Cel  
Títol de l'obra  
Fitxa per a la Direcció General de Cooperació al Desenvolupament i Relacions Externes  
Núm. Registre  
Autor/a  
DNI o passaport  
Nacionalitat  
Adreça  
Població  
Telèfon  
Cel  
Títol de l'obra  
Resguard per a l'autor o autora  
Núm. Registre  
Títol de l'obra  
Fitxa d'identificació de l'obra